স্তেফানি ভাকের

আনা স্তেফানি ভাকের গন্সালেস (; জন্ম: ২৯ মার্চ ১৯৯৩; স্তেফানি ভাকের নামে সুপরিচিত) হলেন একজন চিলীয় পেশাদার কুস্তিগির। তিনি বর্তমানে মার্কিন পেশাদার কুস্তি সংস্থা ডাব্লিউডাব্লিউইয়ের সাথে চুক্তিবদ্ধ রয়েছেন, যেখানে তিনি ২০২৪ সাল হতে প্রতিদ্বন্দ্বিতা করছেন।
তিনি একাধিক স্বনামধন্য পেশাদার কুস্তি সংস্থার হয়ে কুস্তি লড়েছেন, যার মধ্যে কোন্সেহো মুন্দিয়াল দে লুচা লিব্রে, নিউ জাপান প্রো রেসলিং এবং ডাব্লিউডাব্লিউই উল্লেখযোগ্য। ভক্তদের কাছে লা প্রিমেরা ডাকনামে পরিচিত ভাকের তার পেশাদার কুস্তি জীবনে একাধিক চ্যাম্পিয়নশিপ জয়লাভের গৌরব অর্জন করেছেন; যার মধ্যে এইউএলএল উইমেন্স চ্যাম্পিয়নশিপ, সিএমএলএল ওয়ার্ল্ড উইমেন্স ট্যাগ টিম চ্যাম্পিয়নশিপ এবং সিএমএলএল ওয়ার্ল্ড উইমেন্স চ্যাম্পিয়নশিপ অন্যতম। তার অর্জনের মধ্যে বিশেষভাবে উল্লেখযোগ্য হলো এইউএলএল উইমেন্স চ্যাম্পিয়নশিপ, যেটি তিনি সবচেয়ে দীর্ঘ সময় ধরে রাজত্ব করেছেন; ২০২১ সালে চ্যাম্পিয়নশিপটি জয়ের পর তিনি সর্বমোট ৫৫১ দিন এটি নিজের অধিকারে রেখেছিলেন।
ব্যক্তিগত অর্জনের ক্ষেত্রেও ভাকেরের অসামান্য সাফল্য রয়েছে; যার মধ্যে বহির্বিশ্বে বর্ষসেরা চিলীয় কুস্তিগির এবং ২০২৪ সালে পিডাব্লিউআই নারী ২৫০ তালিকায় সম্মানজনকভাবে ৫ম স্থান অধিকার করা অন্যতম।
আনা স্তেফানি ভাকের গন্সালেস ১৯৯৩ সালের ২৯শে মার্চ তারিখে চিলির সান ফের্নান্দোতে জন্মগ্রহণ করেছেন এবং সেখানেই তার শৈশব অতিবাহিত করেছেন।
২০২৪ সালের ১৩ই জুলাই তারিখে স্তেফানি ভাকের রিং নামের অধীনে এনএক্সটি ব্র্যান্ডের হয়ে কুস্তি লড়ার মাধ্যমে ভাকের ডাব্লিউডাব্লিউইয়ের হয়ে অভিষেক করেছেন। "এনএক্সটি" দ্বারা আয়োজিত হাউজ শোতে অনুষ্ঠিত উক্ত ম্যাচে তিনি আইলা ডোনের মুখোমুখি হয়েছিলেন, যেখানে তিনি পিনফলে মাধ্যমে জয়লাভ করেছিলেন।
ডাব্লিউডাব্লিউইয়ে অভিষেকের প্রায় ৫ মাস পর, ২০২৪ সালের ১৪ই ডিসেম্বর তারিখে ভাকের প্রথমবারের মতো কোনো চ্যাম্পিয়নশিপ ম্যাচে অংশগ্রহণ করেছিলেন; এনএক্সটির হাউজ শোতে অনুষ্ঠিত এনএক্সটি উইমেন্স নর্থ আমেরিকান চ্যাম্পিয়নশিপের জন্য আয়োজিত একক ম্যাচে তিনি ফ্যালন হেনলির কাছে ডিস্কোয়ালিফিকেশনের মাধ্যমে পরাজিত হয়েছিলেন। তবে এই প্রথম চ্যাম্পিয়নশিপ ম্যাচের অভিজ্ঞতা ভাকেরকে থামিয়ে রাখতে পারেনি। অতঃপর ২০২৫ সালের ১৫ই ফেব্রুয়ারি তারিখে ভেনজেন্স ডেতে আয়োজিত এনএক্সটি উইমেন্স নর্থ আমেরিকান চ্যাম্পিয়নশিপ ম্যাচে ফ্যালন হেনলিকে পরাজিত করে তিনি তার প্রথম ডাব্লিউডাব্লিউই চ্যাম্পিয়নশিপ জয় করে পেশাদার কুস্তি জীবনে নতুন এক মাইলফলক স্পর্শ করেছিলেন। উক্ত চ্যাম্পিয়নশিপে তার রাজত্ব সর্বমোট ৪৫ দিন স্থায়ী হয়েছিল; অবশেষে, ১লা এপ্রিল তারিখে তিনি উক্ত চ্যাম্পিয়নশিপটি খালি ঘোষণা করেন, কেননা তিনি একই সাথে এনএক্সটি উইমেন্স চ্যাম্পিয়নশিপে রাজত্ব করছিলেন। এর মধ্য দিয়ে তার প্রথম এনএক্সটি উইমেন্স নর্থ আমেরিকান চ্যাম্পিয়নশিপ রাজত্বের অবসান ঘটে।
২০২৪ সালের ২৭শে অক্টোবর তারিখে হ্যালোউইন হ্যাভোকে আয়োজিত ট্যাগ টিম ম্যাচে অংশগ্রহণ করার মাধ্যমে ভাকের প্রথমবারের মতো প্রতি-দর্শনে-পরিশোধে (পিপিভি) কুস্তি লড়েছেন, ম্যাচটি তিনি প্রতিপক্ষকে পিনফলের মাধ্যমে জয়লাভ করেছিলেন।
২০০৯ সালে ভাকের একজন একক কুস্তিগির হিসেবে পেশাদার কুস্তির মঞ্চে অভিষেক করেন। তবে, সময়ের সাথে সাথে তিনি ট্যাগ টিম কুস্তিগির হিসেবেও নিজের দক্ষতার স্বাক্ষর রাখেন। পেশাদার কুস্তিতে জগতে তার পরিচিতি তার অনন্য কৌশল ও দক্ষতার জন্য বিশেষভাবে উল্লেখযোগ্য। তার জনপ্রিয় পদক্ষেপগুলোর মধ্যে অন্যতম হলো জার্মান সুপ্লেক্স হোল্ড, যা তার মূল পদক্ষেপ হিসেবে বিবেচিত হয়। এছাড়াও তিনি ক্রসফেস, অক্টোপাস হোল্ড এবং প্যাকেজ ব্যাকব্রেকার নামক কৌশলগুলোকে ম্যাচের সমাপনী পদক্ষেপ হিসেবে দক্ষতার সাথে প্রয়োগ করেন।
২০২৪ সালে ডাব্লিউডাব্লিউই সুপার কার্ডে উপস্থিত হওয়ার মাধ্যমে ভাকের ভিডিও গেমে অভিষেক করেছেন।